b'\n_START_ARTICLE_\nAbiy Ahmed\n_START_PARAGRAPH_\nAbiy Ahmed Ali (amhara keeles \xe1\x8a\xa0\xe1\x89\xa5\xe1\x8b\xad \xe1\x8a\xa0\xe1\x88\x85\xe1\x88\x98\xe1\x8b\xb5 \xe1\x8a\xa0\xe1\x88\x8a; s\xc3\xbcndinud 23. aprillil 1976) on Etioopia poliitik ja riigitegelane, Etioopia peaminister alates 2. aprillist 2018, Nobeli rahuauhinna laureaat (2019)._NEWLINE_1995. aastal asus Abiy Ahmed Ali armeeteenistuses olles \xc3\x9cRO rahuvalvej\xc3\xb5udude koosseisus Rwandas ning aastatel 1998\xe2\x80\x932000 v\xc3\xb5ttis osa Etioopia-Eritrea konfliktist._NEWLINE_Ta omandas k\xc3\xb5rghariduse programmeerijana ning aastal 2007 sai temast Etioopia infojulgeoleku agentuuri looja ning juht._NEWLINE_2010. aastal lahkus ta tegevteenistusest ning valiti Etioopia parlamendi alamkoja liikmeks. Selles ametis tegeles ta peamiselt kristlaste ja muslimite vaheliste religioossete konfliktide lahendamisega._NEWLINE_2014. aastal m\xc3\xa4\xc3\xa4rati Abiy Ahmed Ali Etioopia Teaduse ja Tehnoloogia infokeskuse direktoriks ja 2015 teaduse ja tehnoloogia ministriks. _NEWLINE_P\xc3\xa4rast eelmise valitsuse tagasiastumist valiti ta 1. aprillil 2018 \xc3\xbclekaaluka h\xc3\xa4\xc3\xa4lteenamusega  Etioopia peaministriks. _NEWLINE_11. oktoobril 2019 avaldati Norra Nobeli Komitee otsus, millega Abiy Ahmed Alile m\xc3\xa4\xc3\xa4rati Nobeli rahupreemia j\xc3\xb5upingutuste eest rahu ja rahvusvahelise koost\xc3\xb6\xc3\xb6 saavutamiseks ning otsustava algatuse eest lahendada piirikonflikt naaberriigi Eritreaga.'